**Firudin Mustafayev** — Azərbaycan Respublikasının Əməkdar mühəndisi, ARDNŞ-in "Azərikimya" İstehsalat Birliyinin Baş direktorunun müşaviri , kimya elmləri namizədi.

Həyatı
------

Firudin Bəylər oğlu Mustafayev 1950-ci ildə Naxçıvan Muxtar Respublikası Şərur rayonunun Kürçülü kəndində anadan olmuşdur

1966-1970-ci ildə M.Əzizbəyov adına Azərbaycan Neft - Kimya institutunun kimya-texnologiya fakültəsində ali təhsil almış, 1977-1981-ci illərdə D. İ. Mendeleyev adına Moskva Kimya-Texnologiya İnstitutunda (indiki D. İ. Mendeleyev adına Rusiya Kimya-Texnologiya Universiteti) aspirantura bitirmiş və kimya elmləri namizədi adını almışdır.

1989-90-cu illərdə Serqo Orconikidze adına Moskva İdarəçilik Akademiyasında təhsilini davam etdirmiş və xarici iqtisadi əlaqələr üzrə iqtisadçı ixtisasına yiyələnmişdir.

Təhsil aldığı müddətdə 5 elmi məqalənin və 2 ixtiranın müəllifi olmuşdur.

1970-1971-ci illərdə hərbi xidmətdə olmuşdur.

Azərbaycan, rus, ingilis və alman dillərini bilir.

Əmək fəaliyyəti
---------------

Əmək fəaliyyətinə 1971-ci ildə Sumqayıt şəhəri kimya kombinatının benzol sexində növbə rəisi kimi başlamışdır.

1973-1974-cü illərdə Azərbaycan Neft - Kimya institutununda mühəndis kimi çalışmış, daha sonra (1974-1975) Elmlər Akademiyasının Neft - Kimya prosesləri institutunun Sumqayıt şəhəri filialında böyük mühəndis kimi işləmişdir.

1975-1977-ci illərdə Sumqayıt "Kimyasənaye" İB-nin "Üzvi sintez" İB-nin (zavodunun) müxtəlif sexlərində növbə rəisi kimi çalışmışdır.

1981-ci ildə Azərbaycana geri döndükdən sonra Sumqayıt "Kimyasənaye" İB-nin (zavodunun) mərkəzi laboratoriyasının rəis müavini təyin olunmuşdur. 1987-1988-ci illərdə Rumıniyanın Curcu şəhərində yerləşən kimya zavoduna texniki yardım üzrə mütəxəssis kimi ezam olunmuşdur.

1991-ci ildə təcrübə mübadiləsi üzrə bir il müddətinə Almaniyanın BASF konserninə ezam olunmuşdur. 1992-ci ildə Sumqayıt şəhəri "Səthi fəal maddələr" İB-nin (zavodunun) baş direktoru vəzifəsinə təyin olunmuşdur.

2000-2010-cu illərdə Azərkimya Dövlət Şirkətinin vitse-prezidenti olmuşdur. Azərbaycan Respublikası Prezidentinin "Neft-kimya sənayesində idarəetmə mexanizmlərinin təkmilləşdirilməsi haqqında" 2 aprel 2010-cu il tarixli Sərəncamına  əsasən "Azərikimya" Dövlət Şirkəti ARDNŞ-nin tabeçiliyinə verildikdən sonra İcraçı direktorun müavini və Baş mühəndis vəzifəsinə təyin olunmuşdur.

2013-cü ildən etibarən ARDNŞ-in "Azərikimya" İstehsalat Birliyinin Baş direktorunun müşaviri vəzifəsini yerinə yetirir.

Ailəsi
------

Ailəlidir, 3 övladı və 4 nəvəsi var.

Mükafatları
-----------

Azərbaycanın neft sənayesinin inkişafındakı xidmətlərinə görə Azərbaycan Respublikası Prezidentinin 18 sentyabr 2010-cu il tarixli Sərəncamı ilə "Əməkdar Mühəndis" fəxri adı təltif edilib.

Kimya sənayesinin yaradılmasının 70 illiyi ilə əlaqədar olaraq Azərbaycan Respublikası Prezidentinin 26 oktyabr 2015-ci il tarixli Sərəncamı ilə Azərbaycanda səmərəli fəaliyyətlərinə görə "Şöhrət" ordeni təltif edilib.

İstinadlar
----------

1. ↑  ""Azərkimya" İstehsalat Birliyinin İcraçı direktorunun müşaviri Firudin Mustafayev ilə müsahibə". 2020-09-24 tarixində arxivləşdirilib. İstifadə tarixi: 2018-12-25.
2. ↑  "Neft-kimya sənayesində idarəetmə mexanizmlərinin təkmilləşdirilməsi haqqında Azərbaycan Respublikası Prezidentinin Sərəncamı". 2020-06-29 tarixində arxivləşdirilib. İstifadə tarixi: 2018-12-28.
3. ↑  "Azərbaycan Dövlət Neft Akademiyasında kimyaçı-mühəndislərlə görüş keçirilmişdir". 2017-09-25 tarixində arxivləşdirilib. İstifadə tarixi: 2020-09-04.
4. ↑  "Azərbaycan Respublikasının neft sənayesi işçilərinə "Əməkdar Mühəndis" fəxri adının verilməsi haqqında Azərbaycan Respublikası Prezidentinin Sərəncamı". 2017-06-12 tarixində arxivləşdirilib. İstifadə tarixi: 2018-12-25.
5. ↑  "Kimya sənayesi işçilərinin təltif edilməsi haqqında Azərbaycan Respublikası Prezidentinin Sərəncamı". 2023-07-13 tarixində arxivləşdirilib. İstifadə tarixi: 2018-12-25.